Nova vesprada d’Animació Lectora, en valencià, a la Biblioteca Infantil
2025-07-24

Arriba una nova i divertida vesprada d’Animació Lectora a la Biblioteca Infantil de Burjassot perquè les xiquetes i els xiquets de la casa comencen a crear el seu hàbit lector d’una manera amena i adaptada a la seua edat.

En esta ocasió, l’animació tindrà lloc el dijous 22 de maig, a les 18.00 hores, i arriba de mans de la burjassotera Alba Polit, protagonista d’un especial contacontes, en valencià, que versarà sobre el seu llibre Rita i el teler màgic.

L’autora serà l’encarregada de fer el contacontes a partir del qual tindrà lloc un taller d’emocions en el qual podran participar totes les xiquetes i els xiquets que ho desitgen.

La protagonista és Rita, una xiqueta que viu en un jardí amb les seues amigues i amics que es descobrirà a si mateixa i autoregularà les seues emocions per a poder afrontar els seus majors temors. Es tracta d’una història per a fomentar l’autoconeixement, el treball en equip i la superació personal.

Des de 2016, Alba Polit és professora en un centre escolar d’Educació Primària i especialista en audició i llenguatge. Titulada en Magisteri per Florida Universitària i Màster en Psicopedagogia en la Universitat Oberta de Catalunya, actualment està realitzant una tesi doctoral a la Universitat de València dins de la línia d’investigació en intel·ligència socioemocional i formació docent.